CELEX: 32014D0025
Language: lt
Date: 1389916800000
Title: 2014/25/ES: 2014 m. sausio 17 d. Komisijos sprendimas dėl Slovakijos Respublikos pateikto Europos Parlamento ir Tarybos direktyvos 2010/75/ES dėl pramoninių išmetamų teršalų 32 straipsnyje nurodyto pereinamojo laikotarpio nacionalinio plano (pranešta dokumentu Nr. C(2014) 59)

21.1.2014   
            
            
               LT
            
            
               Europos Sąjungos oficialusis leidinys
            
            
               L 16/34
            
         
      KOMISIJOS SPRENDIMAS
   
   2014 m. sausio 17 d.
   dėl Slovakijos Respublikos pateikto Europos Parlamento ir Tarybos direktyvos 2010/75/ES dėl pramoninių išmetamų teršalų 32 straipsnyje nurodyto pereinamojo laikotarpio nacionalinio plano
   (pranešta dokumentu Nr. C(2014) 59)
   (Tekstas autentiškas tik slovakų kalba)
   (2014/25/ES)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2010 m. lapkričio 24 d. Europos Parlamento ir Tarybos direktyvą 2010/75/ES dėl pramoninių išmetamų teršalų (taršos integruotos prevencijos ir kontrolės (1)), ypač į jos 32 straipsnio 5 dalies antrą pastraipą,
   kadangi:
   
               (1)
            
            
               pagal Direktyvos 2010/75/ES 32 straipsnio 5 dalies pirmą pastraipą Slovakijos Respublika 2013 m. sausio 8 d. pateikė Komisijai savo pereinamojo laikotarpio nacionalinį planą (PLNP) (2);
            
         
               (2)
            
            
               vertindama PLNP išsamumą, Komisija nustatė, kad tam tikri į PLNP įtraukti įrenginiai neatitinka nurodytųjų išmetamųjų teršalų apraše, kurį Slovakijos Respublika pateikė 2009 m. pagal Europos Parlamento ir Tarybos direktyvą 2001/80/EB (3);
            
         
               (3)
            
            
               2013 m. birželio 12 d. raštu (4) Komisija paprašė Slovakijos valdžios institucijų patvirtinti, kad buvo tinkamai taikytos Direktyvos 2010/75/ES 29 straipsnyje nustatytos jungimo taisyklės ir Direktyvos 2010/75/ES 3 straipsnio 27 dalyje nustatyta „eksploatavimo valandų“ apibrėžtis. Komisija taip pat paprašė pateikti papildomų duomenų, ypač paaiškinti PLNP ir pagal Direktyvą 2001/80/EB teikiamo išmetamųjų teršalų aprašo neatitikimus;
            
         
               (4)
            
            
               2013 m. birželio 27 d. raštu Slovakijos Respublika pateikė papildomą informaciją (5);
            
         
               (5)
            
            
               remdamasi atnaujintos informacijos analize, Komisija 2013 m. liepos 23 d. raštu (6) paprašė Slovakijos valdžios institucijų patvirtinti, kad į PLNP nebuvo įtrauktas nei vienas įrenginys, kuriam taikoma Direktyvos 2001/80/EB 4 straipsnio 4 dalyje numatyta leidžianti nukrypti nuostata. Komisija taip pat paprašė Slovakijos valdžios institucijų patikrinti kai kurias skaičiavimuose taikytų išmetamųjų teršalų ribines vertes ir pateikti įrodymų, kad buvo laikomasi jų taikymo kriterijų;
            
         
               (6)
            
            
               2013 m. rugpjūčio 16 d. raštu (7) Slovakijos Respublika informavo Komisiją, kad iš PLNP buvo išbraukti du įrenginiai. Slovakijos Respublika paaiškino, kad Direktyvos 2001/80/EB 4 straipsnio 4 dalyje numatyta leidžianti nukrypti nuostata kelerius metus buvo taikoma įrenginio „U.S. Steel Košice, s.r.o., boilers K1-K5“ daliai, tačiau ta dalis 2010 m. buvo rekonstruota. Todėl Slovakijos Respublika argumentavo, kad šį įrenginį į PLNP įtraukti galima. Slovakijos Respublika taip pat pateikė keletą koreguotų išmetamųjų teršalų ribinių verčių, tačiau dviem įrenginiams taikytos konkrečios išmetamųjų teršalų ribinės vertės pagrįstos nebuvo;
            
         
               (7)
            
            
               2013 m. rugsėjo 27 d. raštu (8) Komisija informavo Slovakijos Respubliką, kad, remiantis Direktyvos 2010/75/ES 32 straipsnio 1 dalies d punktu ir pateiktąja informacija, įrenginys „U.S. Steel Košice, s.r.o., boilers K1-K5“, kurio daliai buvo taikoma Direktyvos 2001/80/EB 4 straipsnio 4 dalyje numatyta leidžianti nukrypti nuostata, negali būti įtrauktas į PLNP. Komisija taip pat paprašė Slovakijos valdžios institucijų papildomos informacijos apie skystojo kuro, deginamo dviejuose įrenginiuose, kurių atveju buvo taikoma 100 mg/Nm3 išmetamų dulkių ribinė vertė, peleningumą;
            
         
               (8)
            
            
               2013 m. rugsėjo 30 d. raštu (9) Slovakijos Respublika informavo Komisiją, kad tiems dviem įrenginiams taikyta išmetamų dulkių ribinė vertė buvo sumažinta iki 50 mg/Nm3. Slovakijos Respublika pateikė papildomos informacijos, patvirtinančios argumentą, kad įrenginys „U.S. Steel Košice, s.r.o., boilers K1-K5“ nepatenka į Direktyvos 2010/75/ES 32 straipsnio 1 dalies d punkto taikymo sritį ir gali būti įtrauktas į PLNP;
            
         
               (9)
            
            
               po 2013 m. spalio 11 d. Slovakijos valdžios institucijų ir Komisijos atstovų susitikimo, Slovakijos Respublika 2013 m. spalio 17 d. raštu (10) išsamiau paaiškino įrenginio „U.S. Steel Košice, s.r.o., boilers K1-K5“ padėtį – nurodė, kad tik vienam katilui buvo taikoma Direktyvos 2001/80/EB 4 straipsnio 4 dalyje numatyta leidžianti nukrypti nuostata, ir pateikė išsamų visų pakeitimų, atliktų rekonstruojant šį katilą 2010 m., techninį aprašą. Paaiškėjo, kad 2010 m. įrenginyje „U.S. Steel Košice, s.r.o., boilers K1-K5“ buvo pastatytas visiškai naujas katilas, o katilas, kuriam anksčiau buvo taikyta Direktyvos 2001/80/EB 4 straipsnio 4 dalyje numatyta leidžianti nukrypti nuostata, buvo visiškai išmontuotas ir pakeistas. Tai reiškia, kad minėtasis įrenginys nepatenka į Direktyvos 2010/75/ES 32 straipsnio 1 dalies d punkto taikymo sritį ir gali būti įtrauktas į PLNP pagal Komisijos įgyvendinimo sprendimą 2012/115/ES (11);
            
         
               (10)
            
            
               Komisija įvertino PLNP pagal Direktyvos 2010/75/ES 32 straipsnio 1, 3 bei 4 dalis ir pagal Įgyvendinimo sprendimą 2012/115/ES;
            
         
               (11)
            
            
               visų pirma, Komisija tikrino, ar nuoseklūs ir tikslūs duomenys, prielaidos ir skaičiavimai, kuriais remiantis nustatytas kiekvieno į PLNP įtraukto kurą deginančio įrenginio išmetamų teršalų įnašas į PLNP numatytas teršalų išmetimo ribas, ir nagrinėjo, ar jame yra pateikti tikslai ir atitinkami uždaviniai, priemonės ir tvarkaraščiai tiems tikslams pasiekti bei stebėsenos mechanizmas, kurį taikant ateityje bus vertinama, kaip laikomasi reikalavimų;
            
         
               (12)
            
            
               remdamasi pateikta papildoma informacija, Komisija nustatė, kad 2016 m. ir 2019 m. teršalų išmetimo ribos apskaičiuotos pagal tinkamus duomenis ir formules ir kad apskaičiavimai atlikti teisingai. Slovakijos Respublika pateikė pakankamai informacijos apie priemones, kurios bus įgyvendintos, kad būtų užtikrintos teršalų išmetimo ribos, vykdoma stebėsena ir Komisijai teikiamos PLNP įgyvendinimo ataskaitos;
            
         
               (13)
            
            
               Komisija įsitikino, kad Slovakijos valdžios institucijos atsižvelgė į Direktyvos 2010/75/ES 32 straipsnio 1, 3 ir 4 dalių bei Įgyvendinimo sprendimo 2012/115/ES nuostatas;
            
         
               (14)
            
            
               PLNP turėtų būti įgyvendinamas nepažeidžiant kitų taikomų nacionalinės ir Sąjungos teisės aktų. Visų pirma, nustatydama atskirų į PLNP įtrauktų kurą deginančių įrenginių leidimų sąlygas, Slovakijos Respublika turėtų užtikrinti, kad nekiltų pavojus, jog bus pažeisti reikalavimai, nustatyti, inter alia, Direktyvoje 2010/75/ES, Europos Parlamento ir Tarybos direktyvoje 2008/50/EB (12) ir Europos Parlamento ir Tarybos direktyvoje 2001/81/EB (13);
            
         
               (15)
            
            
               pagal Direktyvos 2010/75/ES 32 straipsnio 6 dalį Slovakijos Respublika turi informuoti Komisiją apie bet kuriuos vėlesnius PLNP pakeitimus. Komisija turėtų įvertinti, ar tie pakeitimai atitinka Direktyvos 2010/75/ES 32 straipsnio 1, 3 ir 4 dalių bei Įgyvendinimo sprendimo 2012/115/ES nuostatas,
            
         PRIĖMĖ ŠĮ SPRENDIMĄ:
   1 straipsnis
   1.   Remiantis Direktyvos 2010/75/ES 32 straipsnio 1, 3 ir 4 dalimis ir Įgyvendinimo sprendimu 2012/115/ES, neprieštaraujama pereinamojo laikotarpio nacionaliniam planui, apie kurį pagal Direktyvos 2010/75/ES 32 straipsnio 5 dalį Slovakijos Respublika pranešė Komisijai 2013 m. sausio 8 d. ir kuris iš dalies pakeistas remiantis papildoma 2013 m. birželio 27 d., 2013 m. rugpjūčio 16 d., 2013 m. rugsėjo 30 d. ir 2013 m. spalio 17 d. atsiųsta informacija (14).
   2.   Įrenginių, kuriems taikomas pereinamojo laikotarpio nacionalinis planas, pavadinimai, tų įrenginių išmetami teršalai, kuriems tas planas taikomas, ir taikytinos teršalų išmetimo ribos yra nustatyti priede.
   3.   Nors Slovakijos valdžios institucijos įgyvendina pereinamojo laikotarpio nacionalinį planą, tačiau Slovakijos Respublika neatleidžiama nuo prievolės laikytis Direktyvos 2010/75/ES nuostatų dėl teršalų, išmetamų iš atskirų kurą deginančių įrenginių, kuriems taikomas planas, ir kitų susijusių Europos Sąjungos aplinkosaugos teisės aktų.
   2 straipsnis
   Komisija vertina, ar būsimi pereinamojo laikotarpio plano pakeitimai, apie kuriuos praneš Slovakijos Respublikos valdžios institucijos, atitinka Direktyvos 2010/75/ES 32 straipsnio 1, 3 ir 4 dalyse bei Įgyvendinimo sprendime 2012/115/ES pateiktas nuostatas.
   3 straipsnis
   Šis sprendimas skirtas Slovakijos Respublikai.
   
      Priimta Briuselyje 2014 m. sausio 17 d.
      
         
            Komisijos vardu
         
         Janez POTOČNIK
         
         
            Komisijos narys
         
      
   
   
      (1)  OL L 334, 2010 12 17, p. 17.
   
      (2)  Slovakijos Respublikos pranešimą elektroniniu paštu Komisija gavo 2013 m. sausio 9 d.; registracijos numeris Ares(2013)25811. 2013 m. sausio 9 d. raštu (registracijos numeris Ares(2013)40113) Slovakijos valdžios institucijos Komisijai pateikė paaiškinimą, kad dėl 2012 m. pabaigoje kilusių techninių IT sistemos problemų nepavyko pateikti Komisijai elektroninės PLNP versijos iki 2013 m. sausio 1 d., tačiau ji buvo persiųsta iškart IT sistemai pradėjus veikti.
   
      (3)  2001 m. spalio 23 d. Europos Parlamento ir Tarybos direktyva 2001/80/EB dėl tam tikrų teršalų, išmetamų į orą iš didelių kurą deginančių įrenginių, kiekio apribojimo (OL L 309, 2001 11 27, p. 1).
   
      (4)  Ares(2013)1636798.
   
      (5)  Ares(2013)2533608.
   
      (6)  Ares(2013)2741492.
   
      (7)  Ares(2013)3001466.
   
      (8)  Ares(2013)3122053.
   
      (9)  Ares(2013)3198587.
   
      (10)  Ares(2013)3322372.
   
      (11)  2012 m. vasario 10 d. Komisijos įgyvendinimo sprendimas 2012/115/ES, kuriuo nustatomos taisyklės, susijusios su Europos Parlamento ir Tarybos direktyvoje 2010/75/ES dėl pramoninių išmetamų teršalų nurodytais pereinamojo laikotarpio nacionaliniais planais (OL L 52, 2012 2 24, p. 12).
   
      (12)  2008 m. gegužės 21 d. Europos Parlamento ir Tarybos direktyva 2008/50/EB dėl aplinkos oro kokybės ir švaresnio oro Europoje (OL L 152, 2008 6 11, p. 1).
   
      (13)  2001 m. spalio 23 d. Europos Parlamento ir Tarybos direktyva 2001/81/EB dėl tam tikrų atmosferos teršalų išmetimo nacionalinių ribų (OL L 309, 2001 11 27, p. 22).
   
      (14)  Konsoliduotą PLNP redakciją Komisija užregistravo 2013 m. spalio 7 d., registracijos numeris Ares(2013)3198587.
   
      PRIEDAS
      
         Į PLNP įtrauktų įrenginių sąrašas
      
      
                  Numeris
               
               
                  PLNP nurodytas įrenginio pavadinimas
               
               
                  Bendra nominali šiluminė galia 2010 12 31 (MW)
               
               
                  Į PLNP įtraukti teršalai
               
            
                  SO2
                  
               
               
                  NOx
                  
               
               
                  Dulkės
               
            
                  1.
               
               
                  Bratislavská teplárenská, a.s. Tepláreň Juh
               
               
                  254
               
               
                  √
               
               
                  √
               
               
                  √
               
            
                  2.
               
               
                  Bratislavská teplárenská, a.s.,Tepláreň Západ
               
               
                  255
               
               
                  √
               
               
                  √
               
               
                  √
               
            
                  3.
               
               
                  Continental Matador Rubber, s.r.o.
               
               
                  128
               
               
                  —
               
               
                  √
               
               
                  —
               
            
                  4.
               
               
                  Slovnaft Petrochemicals, s.r.o.
               
               
                  111,41
               
               
                  —
               
               
                  √
               
               
                  —
               
            
                  5.
               
               
                  U. S. Steel Košice, s.r.o., boilers K1-K5
               
               
                  917,3
               
               
                  √
               
               
                  √
               
               
                  √
               
            
                  6.
               
               
                  U.S.Steel Košice, s.r.o., boiler K6
               
               
                  163,6
               
               
                  √
               
               
                  √
               
               
                  √
               
            
                  7.
               
               
                  Zvolenská teplárenská, a.s. Tepláreň B
               
               
                  199
               
               
                  √
               
               
                  √
               
               
                  √
               
            
         
      
         Teršalų išmetimo ribos (tonomis)
      
      
                   
               
               
                  2016
               
               
                  2017
               
               
                  2018
               
               
                  2019
               
               
                  2020 1 1–2020 6 30
               
            
                  SO2
                  
               
               
                  7 429
               
               
                  5 722
               
               
                  4 016
               
               
                  2 309
               
               
                  1 155
               
            
                  NOx
                  
               
               
                  4 469
               
               
                  3 758
               
               
                  3 047
               
               
                  2 335
               
               
                  1 168
               
            
                  Dulkės
               
               
                  430
               
               
                  343
               
               
                  257
               
               
                  170
               
               
                  85